[pic] | EUROPA-KOMMISSIONEN |

Bruxelles, den 21.3.2011

KOM(2011) 148 endelig

2008/0062 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning ved førstebehandlingen af et forslag til Europa-Parlamentets og Rådets direktiv om fremme af grænseoverskridende retshåndhævelse på trafiksikkerhedsområdet

2008/0062 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning ved førstebehandlingen af et forslag til Europa-Parlamentets og Rådets direktiv om fremme af grænseoverskridende retshåndhævelse på trafiksikkerhedsområdet

1. SAGSFORLØB

Forslag sendt til Europa-Parlamentet og Rådet KOM(2008) 151 endelig – 2008/0062 (COD) | 19/3/2008 |

Udtalelse afgivet af Det Europæiske Økonomiske og Sociale Udvalg: | 17/9/2008 |

Udtalelse afgivet af Europa-Parlamentet ved førstebehandlingen: | 17/12/2008 |

Rådets holdning vedtaget: | 17/3/2011 |

2. FORMÅLET MED KOMMISSIONENS FORSLAG

Formålet med Kommissionens forslag er at forbedre trafiksikkerheden ved at etablere et system til udveksling af oplysninger mellem den medlemsstat, hvor trafikforseelsen blev begået ("overtrædelsesmedlemsstaten"), og den medlemsstat, hvor køretøjet er registreret ("registreringsmedlemsstaten"), om de mest alvorlige færdselslovsovertrædelser. Det tjener til at identificere køretøjsejere, der har begået trafikforseelser i en anden medlemsstat end den, hvor deres køretøjer er registreret. Overtrædelsesmedlemsstaten får derved mulighed for at retsforfølge og straffe de pågældende køretøjsejere.

De trafikforseelser, som direktivet dækker, er hastighedsoverskridelser, manglende brug af sikkerhedssele, fremkørsel mod rødt lyssignal og spirituskørsel. Disse trafikforseelser er ansvarlige for de fleste trafikulykker og trafikofre.

Forslaget indeholder også en beskrivelse af udvekslingsproceduren (data, ansvarlige myndigheder og net) og det standardbrev, der sendes til indehaveren af registreringsattesten. Kommissionens forslag omhandler også indretningen af et EU-dækkende net til udveksling af oplysninger, der vil omfatte de relevante grænseflader og eksisterende systemer/net.

3. Bemærkninger til Rådets holdning

3.1 Generelle bemærkninger til Rådets holdning

For så vidt angår substansen i Rådets holdning vil teksten generelt lette den grænseoverskridende udveksling af oplysninger om trafikforseelser, og den kan opfylde Kommissionens væsentligste målsætning, nemlig at sikre et højt beskyttelsesniveau for alle vejbrugere i EU. Den tekst, der er blevet vedtaget, bidrager til udmøntningen af de nye politiske retningslinjer for trafiksikkerheden for 2011-2010 og især til at opfylde den strategiske målsætning om en skærpet håndhævelse af færdselsreglerne. Den forventes at få en stærkt afskrækkende effekt og tilskynde alle bilister til at overholde færdselsreglerne.

Hovedformålet med Kommissionens forslag var at indføre et informationsudvekslingssystem, der skal gøre det muligt at identificere en køretøjsejer, der har begået en lovovertrædelse i en anden medlemsstat end den, hvor den pågældende persons køretøj er indregistreret. Dette formål er stort set blevet opfyldt med Rådets holdning ved førstebehandlingen, skønt Kommissionen oprindeligt havde foreslået, at der sammen med informationsudvekslingssystemet skulle etableres et EU-dækkende net med henblik på direktivet, hvilket ikke er tilfældet i Rådets holdning.

Kommissionens andet formål med sit forslag hænger sammen med opfølgningen af identifikationen af lovovertræderen, når først oplysningerne foreligger. Dette formål opfyldes kun til en vis grad i Rådets holdning ved førstebehandlingen, og Kommissionen finder, at der er mulighed for at styrke teksten på dette punkt på basis af de relevante ændringsforslag fremsat af Europa-Parlamentet ved førstebehandlingen.

Med hensyn til valget af retsgrundlag fandt Kommissionen, at set ud fra et juridisk og institutionelt synspunkt udgjorde artikel 87, stk. 2 (politisamarbejde), ikke det rette retsgrundlag for dette direktiv. Derfor fik Kommissionen indsat en erklæring i Rådets protokol, hvori den forbeholdt sig ret til at gøre brug af alle de retsmidler, den råder over (se punkt 4). Kommissionen noterede sig også, at der var enstemmighed i Rådet om at benytte "politisamarbejdet" som retsgrundlag.

3.2 Kommissionens detaljerede bemærkninger

3.2.1 Substansen i Rådets holdning

Rådet besluttede at udvide listen over forseelser, der skal være omfattet af direktivet. Foruden de såkaldte "fire dræbere" (hastighedsoverskridelser, manglende brug af sikkerhedssele, fremkørsel mod rødt lyssignal og spirituskørsel) optræder der nu også andre forseelser på listen, f.eks. kørsel under påvirkning af stoffer. Kommissionen hilser denne udvidelse af direktivets anvendelsesområde velkommen.

Med hensyn til den informationsudvekslingsmekanisme og det net, der skal benyttes, tager tilgangen i Rådets holdning udgangspunkt i de eksisterende politisamarbejdsinstrumenter. Mere specifikt bygger den på det informationssystem, der blev etableret inden for rammerne af Prümafgørelserne om grænseoverskridende samarbejde om bekæmpelse af terrorisme og grænseoverskridende kriminalitet i relation til køretøjsregistre[1]. Rådet foreslog, at registreringsmedlemsstaten skal give overtrædelsesmedlemsstaten adgang til sit nationale køretøjsregister for at indhente oplysninger om køretøjer og deres ejere. Med henblik på denne informationsudveksling valgte Rådet i sin holdning at erstatte det EU-dækkende elektroniske net, som Kommissionen oprindeligt havde foreslået indført, med direkte anvendelse af de eksisterende systemer, der blev indført inden for rammerne af Prümafgørelserne.

Skønt den gav udtryk for, at den foretrak et EU-dækkende elektronisk net på linje med det, den havde beskrevet i sit forslag, udviste den en vis fleksibilitet på dette punkt og accepterede, at informationsudvekslingen så vidt muligt finder sted ved hjælp af de eksisterende systemer såsom Eucaris. Kommissionen finder nemlig, at Rådets tilgang til informationsudveksling hovedsagelig har konsekvenser for den tekniske side af informationsudvekslingen, og at den ikke grundlæggende rokker ved direktivets hovedformål.

Endelig er den tilkendegivelsesskrivelse, som Kommissionen oprindeligt stillede forslag om, blevet erstattet af en informationsskrivelse (artikel 4a), der skal sendes til lovovertræderen, når overtrædelsesmedlemsstaten beslutter at pålægge lovovertræderen en bøde. Medlemsstaterne kan selv vælge, om de vil benytte modellen i bilaget til direktivet. Kommissionen kan acceptere Rådets tilgang, forudsat at medlemsstaterne underretter lovovertræderen, når de har besluttet at pålægge denne en bøde for overtrædelsen af færdselsloven.

Hvad databeskyttelse angår kan Kommissionen acceptere, at afgørelse 2008/977/RIA finder anvendelse på udveksling af oplysninger vedrørende straffelovsovertrædelser, men den insisterer på, at der med hensyn til administrative forseelser tilføjes en henvisning til direktiv 95/46/EF.

Endelig skal det understreges, at skønt Kommissionen accepterede de fleste af de ændringsforslag, der blev fremsat under Europa-Parlamentets førstebehandling, eftersom de styrkede Kommissionens oprindelige forslag, tog Rådet ingen af disse med i sin holdning.

3.2.2 Retsgrundlag

Kommissionen ønsker at henlede Europa-Parlamentets opmærksomhed på Rådets ændring af retsgrundlaget, hvorom Kommissionen har afgivet en erklæring (se punkt 4), eftersom denne ændring danner en problematisk præcedens.

For det første tjener det foreslåede direktiv et klart trafiksikkerhedsmæssigt formål, og det falder derfor ind under artikel 91 i TEUF. Desuden har det ingen indflydelse på den nationale klassificering af de relevante lovovertrædelser.

Endvidere er der tre medlemsstater, der er omfattet af en særlig ordning med hensyn til det politisamarbejde, der er omhandlet i artikel 87, stk. 2, ("opt-in" for Det Forenede Kongerige og Irland og "op-out" for Danmark, jf. henholdsvis protokol nr. 21 og 22), hvilket indebærer, at det foreslåede direktiv muligvis ikke kommer til at finde anvendelse i tre medlemsstater.

Derudover mener Kommissionen, at artikel 87, stk. 2, kun dækker strafferetlige trafikforseelser.

4. KONKLUSIONER / GENERELLE BEMÆRKINGER

Skønt Kommissionen finder, at flere aspekter af Rådets holdning rent faktisk er i overensstemmelse med de vigtigste mål med dens oprindelige forslag (se navnlig del 3.2.1), har ændringen af retsgrundlaget foranlediget Kommissionen til at afgive følgende erklæring:

"Kommissionen noterer sig, at der er enstemmighed i Rådet om udkastet til formandskabets kompromis, herunder om at erstatte det af Kommissionen foreslåede retsgrundlag, dvs. artikel 91, stk. 1, litra c), i TEUF, med artikel 87, stk. 2, i TEUF. Kommissionen er enig med Rådet i, at det er vigtigt at forfølge det foreslåede direktivs mål om at forbedre trafiksikkerheden, men ud fra et juridisk og institutionelt synspunkt finder den imidlertid ikke, at artikel 87, stk. 2, i TEUF er det rette retsgrundlag, og den forbeholder sig derfor ret til at gøre brug af alle de retsmidler, den råder over."

Med henblik på andenbehandlingen bør muligheden for eventuelle kompromisser undersøges for at sikre, at direktivet kommer til dække såvel administrative forseelser som straffelovsovertrædelser.

[1] Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet, og Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA.